  Виталий Пронин Ӧтчамын культурая секциез нуыны оскемын вал Россиысь искусство удысысь дано ужасьлы, «Ингур» капеллаен кивалтӥсьлы Валерий Митрофановлы. Лулчеберет секциын трос ужпумъёс ӝутэмын вал.Городын улӥсь делегатъёс дэмлазы Трокай Борисовлэсь синпелетсэ адскымон интые пуктыны.- Памятникез адӟыса, юзыр-кезьыр луисько, - вера Алевтина Поткина. - Кураськись кадь со сылэ, котырыз утялтэмын ӧвӧл. Ӟеч инты солы шедьтыны кулэ.Песянайёслы синпелет пуктон сярысь ӵектонэн кӧня ке ар талэсь азьло потӥз вал Германиын улӥсь улосчимы Виктор Березин. Виктор Афанасьевич таӵе малпанзэ шараяз:- Ижкармы удмуртъёс понна секыт инты луэ. Песянайёслы синпелет пуктыны луысал Пичи Пурга ёросысь Брангуртын. Ижысь Кызьпу арама сярысь но малпаськыны кулэ, дыр. Малы отын трос этажъем корка сылэ ни? Каллен-каллен со интыез озьы ик басьтыны быгатозы ук. Кытын ортчытъялом Герберез?«Удмурт Кенеш» огазеяськонлэн Яр ёросысь ёзэныз кивалтӥсь Валентина Дементьева ёросазы вордскем кылбурчилы Флор Васильевлы Иже синпелет пуктон сярысь малпанзэ вераз.Удмуртиысь калык художник Пётр Ёлкин шаерысьтымы суредасьёслэсь альбомъёссэс поттон сярысь вераськиз. Озьы ик ӝутэмын вал писательёслэсь произведениоссэс печатлан сярысь ужпум но. Гожъяськисьёслэн нимынызы вераськиз кылбурчи Галина Романова.Геннадий Корепанов «Элькуновидение» вожвылъяськонэз кылдытӥсьёс пӧлысь луэ. Таӵе ӵошатскон гуртъёсысь усточиослы быгатонлыксэс шараяны юрттэ. Сотэк кин тодысал Киясаысь «Ерпечкаосты», Можгаысь «Вить кырӟась сюлэмъёсты» но трос мукетъёссэ? Таӵе вожвылъяськонэ тросгес калык мед пыриськоз шуыса, Геннадий Семёнович культура удысын ужасьёслы вазиськиз.Резолюцие пыртэмын таӵе ӵектонъёс: Ижевск город администрациез куроно Кузебай Гердлэсь, Иосиф Наговицынлэсь но Трокай Борисовлэсь  синпелетъёссэс балансазы кутыны, школаосы но библиотекаосы шаертодонъя литература басьтон понна коньдон висъяно, Ижын удмурт культурая центр кылдытоно, калык коллективъёслы коньдонэн юрттоно.Любовь Тихонова Теги: Бадымтчам лулчеберет Удмурткенеш удмуртлык  